**การติดตามและประเมินผลแผนพัฒนาคุณภาพชีวิตคนพิการแห่งชาติ ฉบับที่3 พ.ศ. 2550–2554**

**โดย สภาที่ปรึกษาเศรษฐกิจและสังคมแห่งชาติ**

**ที่ปรึกษาโครงการวิจัย :**  รศ.ดร.ขัตติยา กรรณสูต  
**หัวหน้าโครงการวิจัย :**  อาจารย์ ดร.วิชัย ขำรูปดี  
**หัวหน้านักวิจัย :**  ดร.จตุรงค์ บุณยรัตนสุนทร  
**นักวิจัย :**     ดร.ทิพาภรณ์ โพธิ์ถวิล  
 อาจารย์สมศักดิ์ นัคลาจารย์

**บทสรุปสำหรับผู้บริหาร**

 การติดตามและประเมินผลแผนพัฒนาคุณภาพชีวิตคนพิการแห่งชาติ ฉบับที่ 3   พ.ศ. 2550 – 2554 กำหนดวัตถุประสงค์ไว้ 5 ประการ คือ

1. **เพื่อทราบความก้าวหน้า**ของผลการดำเนินงาน ผลผลิต ผลลัพธ์ งบประมาณที่ใช้ตามตัวชี้วัดของแต่ละประเด็นยุทธศาสตร์ของแผนพัฒนาคุณภาพชีวิตคนพิการแห่งชาติ ฉบับที่ 3 พ.ศ. 2550-2554  ของทุกภาคส่วนที่เกี่ยวข้องเพื่อประเมินการบรรลุวัตถุประสงค์ของแผน
2. **เพื่อศึกษาปัญหา** อุปสรรคของการดำเนินงานตามแผนพัฒนาคุณภาพชีวิตคนพิการแห่งชาติฉบับที่ 3 พ.ศ. 2550-2554 ใน พ.ศ. 2551
3. **เพื่อศึกษาสถานการณ์**และแนวโน้มด้านคนพิการใน พ.ศ. 2551
4. **เพื่อศึกษาปัญหา อุปสรรค ของคนพิการในการมีส่วนร่วมขับเคลื่อนยุทธศาสตร์**ของแผนพัฒนาเศรษฐกิจและสังคมแห่งชาติฉบับที่ 10 และ
5. เพื่อศึกษาการแปรแผนพัฒนาคุณภาพชีวิตคนพิการแห่งชาติ ฉบับที่ 3 ไปสู่การปฏิบัติของกระทรวงต่างๆ ภายใต้วัตถุประสงค์ดังกล่าว

**นักวิจัยได้สร้างกรอบแนวคิดในการติดตามและประเมินผล 4  ประการ**คือ ประการแรก **ประเมินการจัดสรรงบประมาณ** เพื่อใช้ในกิจกรรมที่เกี่ยวข้องกับตัวชี้วัดต่างๆ ของแต่ละยุทธศาสตร์ของหน่วยราชการและหน่วยงานภาคเอกชนที่ทำงานด้านคนพิการในช่วงปี 2550-2551  ประการที่**สอง  วิเคราะห์การจัดสรรงบประมาณ**ทั้งของภาครัฐและเอกชนว่าถูกนำไปใช้ในกิจกรรมของตัวชี้วัดใดมากที่สุด และควรจัดสรรอย่างไรเพื่อที่จะก่อเกิดประโยชน์กับคนพิการมากที่สุด  ประการที่สาม  **ศึกษาปัญหาอุปสรรค**ที่เกิดขึ้นในช่วงปี 2551 รวมทั้ง มีข้อเสนอแนะต่อการดำเนินงานตามแผนพัฒนาคุณภาพชีวิตคนพิการแห่งชาติ ฉบับที่ 3 ในระยะต่อไป และประการที่สี่ **ศึกษาแผนงานและงบประมาณ**ขององค์การปกครองส่วนท้องถิ่นเกี่ยวกับคนพิการ

ระเบียบวิธีวิจัยที่ใช้ในการติดตามและประเมินผล ใช้การวิจัยเชิงคุณภาพในการประเมินและวิเคราะห์การจัดสรรงบประมาณเพื่อการดำเนินงานในแต่ละยุทธศาสตร์ รวมทั้งการติดตามและประเมินผลการดำเนินงานของหน่วยงานภาครัฐและองค์กรของคนพิการ โดยพิจารณาจากแผนงาน โครงการกิจกรรม แนวทางและมาตรการ  ตัวชี้วัดในประเด็นยุทธศาสตร์ของแผนพัฒนาคุณภาพชีวิตคนพิการแห่งชาติ ฉบับที่ 3  ประโยชน์ที่เกิดขึ้นจากการจัดกิจกรรม  รวมทั้งปัญหา อุปสรรคที่เกิดขึ้น  และใช้การวิจัยเชิงปริมาณในการสำรวจแผนงาน งบประมาณ และการดำเนินงานด้านคนพิการขององค์การบริหารส่วนตำบล   การติดตามประเมินผลมีข้อสรุปที่สำคัญ 4 ประการ คือ

**1.   การจัดสรรงบประมาณ**  แผนพัฒนาคุณภาพชีวิตคนพิการแห่งชาติ ฉบับที่ 3  มี 4  ยุทธศาสตร์ คือ ยุทธศาสตร์ที่ 1 การบริหารจัดการระบบการพัฒนาคุณภาพชีวิตคนพิการ ยุทธศาสตร์ที่ 2 การส่งเสริมสนับสนุนความเข้มแข็งขององค์กรด้านคนพิการและเครือข่ายในการพัฒนาคุณภาพชีวิตคนพิการ ยุทธศาสตร์ที่ 3 การสร้างเสริมเจตคติที่ดีของคนพิการ ครอบครัว และสังคม ที่มีต่อความพิการ และคนพิการ  และยุทธศาสตร์ที่ 4 การส่งเสริมการจัดสภาพแวดล้อมที่ปราศจากอุปสรรคต่อการมีส่วนร่วมของคนพิการ

งบประมาณส่วนใหญ่จัดสรรให้แก่โครงการกิจกรรม/ในยุทธศาสตร์ที่ 1 เป็นเงิน 31,364 ล้านบาท โดยแนวทางที่ได้รับการจัดสรรงบประมาณมากที่สุดได้แก่ แนวทางที่ 2 การพัฒนาระบบบริการคนพิการทุกด้าน ทั้งทางด้านการแพทย์ การศึกษา อาชีพ และสังคมให้ครอบคลุมทั่วถึง (16,430 ล้านบาท) และแนวทางที่ 3 การส่งเสริมให้หน่วยงานภาครัฐและองค์กรเอกชนมีการจัดสื่อสิ่งอำนวยความสะดวก และความช่วยเหลืออื่นใด ล่ามภาษามือ เอกสารอักษรเบลรล์ หนังสือเสียง กายอุปกรณ์ เครื่องช่วยคนพิการที่เกี่ยวกับการฟื้นฟูสมรรถภาพคนพิการ และการดำรงชีวิตอิสระ (14,649 ล้านบาท) ทั้งนี้ โครงการที่มีการจัดสรรงบประมาณมากที่สุด คือ โครงการจัดหารถโดยสารปรับอากาศใหม่ใช้ก๊าซธรรมชาติเป็นเชื้อเพลิง และมีสิ่งอำนวยความสะดวกสำหรับผู้พิการ โดยองค์การขนส่งมวลชนกรุงเทพ กระทรวงคมนาคม ได้รับการจัดสรรงบประมาณปี 2550 – 2551 จำนวน 14,201 ล้านบาท และโครงการเด็กพิการได้รับการศึกษาขั้นพื้นฐานและการพัฒนาสมรรถภาพ โดยสำนักบริหารงานการศึกษาพิเศษ สำนักงานคณะกรรมการการศึกษาขั้นพื้นฐาน กระทรวงศึกษาธิการ ได้รับการจัดสรรงบประมาณปี 2551 จำนวน 1,583.94 ล้านบาท ตามลำดับ  ยุทธศาสตร์ที่ได้รับการจัดสรรงบประมาณน้อยที่สุดได้แก่ ยุทธศาสตร์ที่ 2 เป็นเงินประมาณ 155 ล้านบาท หรือคิดเป็นร้อยละ 0.47 ของงบประมาณประจำปี 2550-2551

เมื่อพิจารณาโครงการ/กิจกรรมของหน่วยงานต่างๆ ในแผนปฏิบัติการตามแผนพัฒนาคุณภาพชีวิตคนพิการแห่งชาติ พ.ศ. 2550-2554 ในช่วงปีงบประมาณ 2550 – 2551เปรียบเทียบกับแนวทาง / มาตรการในแต่ละยุทธศาสตร์ พบว่า โครงการ/กิจกรรมส่วนใหญ่มีความสอดคล้องกับแนวทาง/มาตรการที่กำหนดไว้  อย่างไรก็ตาม ในยุทธศาสตร์ที่ 1 มีเพียงแนวทางที่ 5 คือการผลักดันให้เกิดระบบการจัดสรรงบประมาณเงินอุดหนุนและเพิ่มรายรับของกองทุนเพื่อให้หน่วยงานภาครัฐและองค์กรเอกชนสามารถให้บริการทุกด้านแก่คนพิการอย่างทั่วถึงและมีคุณภาพ งบประมาณส่วนใหญ่เป็นโครงการเงินอุดหนุนเบี้ยยังชีพคนพิการ ของกรุงเทพมหานคร  ในยุทธศาสตร์ที่ 2 พบว่า ในแนวทางที่ 2 คือการสนับสนุนให้องค์กรด้านคนพิการและเครือข่ายมีบทบาทเป็นที่ปรึกษาหรือคณะกรรมการระดับท้องถิ่นถึงระดับชาติ เพื่อให้ข้อคิดเห็น นำสู่การตัดสินใจของรัฐและองค์กรที่เกี่ยวข้องในการดำเนินงานด้านคนพิการ ยังไม่มีบทบาทที่ชัดเจนในการดำเนินงานระดับชาติ ส่วนใหญ่มีบทบาทในระดับท้องถิ่น  ในยุทธศาสตร์ที่ 3 พบว่า แนวทางที่ 2 คือการส่งเสริมให้สตรีพิการมีโอกาสแสดงศักยภาพและมีส่วนร่วมในกิจกรรมทางสังคมมีการดำเนินการน้อยมาก คือมีเพียง 1 โครงการ ได้แก่ โครงการสร้างเสริมศักยภาพและเปิดโอกาสให้สตรีพิการมีส่วนร่วมในกิจกรรมทางสังคม  โดยสมาคมคนพิการแห่งประเทศไทย นอกจากนี้ในแนวทาง 6 คือการส่งเสริมให้หน่วยงานภาครัฐและองค์กรเอกชนติดตามประเมินผลจำนวนคนพิการที่สามารถดำรงชีวิตอิสระ มีเพียง 1 โครงการและไม่มีการระบุงบประมาณเฉพาะ  และในยุทธศาสตร์ที่ 4 พบว่า แนวทางที่ 1 คือการผลักดันให้มีนโยบายและวาระแห่งชาติในการจัดสภาพแวดล้อมที่ปราศจากอุปสรรค และส่งเสริมการเข้าถึงข้อมูลข่าวสารเพื่อก้าวสู่สังคมที่ปราศจากอุปสรรคเพื่อคนทั้งมวล และผลักดันให้มีการนำนโยบายไปสู่การปฏิบัติ ยังไม่มี โครงการ/กิจกรรมที่ชัดเจน ส่วนใหญ่เป็นโครงการเกี่ยวกับการจัดสภาพแวดล้อมที่ปราศจากอุปสรรคเท่านั้น นอกจากนี้ โครงการ/กิจกรรมที่สอดคล้องกับแนวทางที่ 3 คือส่งเสริมการจัดหลักสูตรและกระบวนการเรียนการสอนด้านการออกแบบที่เป็นสากลและเป็นธรรม และแนวทางที่ 4 คือการส่งเสริมสนับสนุนสถานศึกษาให้มีการจัดการเรียนการสอนด้านการออกแบบที่เป็นสากลและเป็นธรรม ยังมีน้อย และไม่มีการระบุงบประมาณให้แก่ โครงการ/กิจกรรมดังกล่าวอย่างชัดเจน

**2.** **การดำเนินงานของกระทรวงต่างๆ** ผลงานของหลายกระทรวงยังไม่เด่นชัด  มีเพียง 4 กระทรวงที่มีการดำเนินงานด้านคนพิการชัดเจน ได้แก่ 

(1) กระทรวงการพัฒนาสังคมและความมั่นคงของมนุษย์ มีงานที่เป็นรูปธรรม กล่าวคือ มีการพัฒนามาตรฐานด้านคนพิการ 3 เรื่อง คือ

                         1.1) มาตรฐานการจดทะเบียนคนพิการ

                         1.2) มาตรฐานส่งเสริมสวัสดิภาพและคุ้มครองพิทักษ์สิทธิคนพิการ และ

                         1.3) มาตรฐานกองทุนฟื้นฟูสมรรถภาพคนพิการ

                 มีการส่งเสริมการนำมาตรฐานไปสู่การปฏิบัติ  มีการจัดประชุมสัมมนา ให้ผู้ปฏิบัติงานจดทะเบียนคนพิการ ทั่วประเทศให้ปฏิบัติในแนวทางเดียวกัน โดยทำเป็นคู่มือ  ด้านการฟื้นฟูคนพิการโดยชุมชนหรือ (CBR) สามารถทำให้เกิดศูนย์เรียนรู้เรื่องการดูแลคนพิการโดยชุมชน 2 ศูนย์ ที่จังหวัดอุบลราชธานี และจังหวัดชัยนาท และในปี 2551 มีแผนที่จะขยาย 20 ศูนย์ ใน 10 จังหวัด แต่ยังคงมีปัญหา อุปสรรคเรื่องการโอนงบประมาณที่ล่าช้าซึ่งเกิดขึ้นในระยะที่มีการเปลี่ยนสถานภาพของสำนักส่งเสริมและพิทักษ์สิทธิคนพิการมาเป็นสำนักงานส่งเสริมคุณภาพและพัฒนาชีวิตคนพิการแห่งชาติ ที่มีถ่ายโอนงานและการจัดระบบงบประมาณยังไม่ลงตัว

                  (2) กระทรวงศึกษาธิการ สามารถดูแลศูนย์การศึกษาพิเศษ ดูแลโรงเรียนสถานสังเคราะห์ ได้ครอบคลุมทุกพื้นที่  มีการจัดการศึกษาเรียนร่วมให้กับนักเรียนที่มีความพิการปานกลางที่สามารถเรียนร่วมได้   มีการจัดห้องเรียนคู่ขนานสำหรับเด็กออทิสติก ซึ่งขณะนี้ กำลังดำเนินการเกี่ยวกับเรื่องโรงเรียนแกนนำการเรียนร่วม เพื่อที่จะขยายไปสู่โรงเรียนใกล้บ้าน  การดำเนินงานเป็นไปตาม พ.ร.บ.การศึกษาแห่งชาติ พ.ศ. 2542 แก้ไขเพิ่มเติมปี พ.ศ.2545 ที่คุ้มครองสิทธิทางการศึกษาของคนพิการ และพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550  ปัญหาที่ยังคงมีอยู่ในบางพื้นที่ คือผู้ปกครองเด็กพิการยังมีทัศนคติว่าเด็กพิการไม่จำเป็นต้องเรียนหนังสือ จึงเก็บเด็กไว้ในบ้าน ไม่ต้องการให้เข้ารับการศึกษาในศูนย์การศึกษาพิเศษ ทำให้เด็กขาดโอกาสทางการศึกษา ทั้งๆ ที่บ้านอยู่ใกล้กับศูนย์การศึกษาพิเศษ นอกจากนี้ การจัดการศึกษาให้แก่ผู้ป่วยเรื้อรังในโรงพยาบาลที่กระทรวงการพัฒนาสังคมและความมั่นคงของมนุษย์ขอให้กระทรวงศึกษาธิการดำเนินการก็ยังไม่สามารถดำเนินการได้เนื่องจากมีข้อจำกัดด้านบุคลากร และงบประมาณ

                  (3)กระทรวงสาธารณสุข  มีงานด้านคนพิการที่ทำมาก่อนหน้าแผนพัฒนาคุณภาพชีวิตคนพิการ แห่งชาติฉบับที่3 ได้แก่ สถาบันราชานุกูล ซึ่งดูแลคนพิการทางด้านจิต และศูนย์สิรินธรเพื่อการฟื้นฟูสมรรถภาพคนพิการซึ่งดูแลคนพิการทางด้านกาย  ทั้งสองหน่วยงานมีแผนงานด้านคนพิการค่อนข้างครอบคลุมตามภารกิจ แต่ยังคงมีปัญหาด้านงบประมาณไม่เพียงพอ ทำให้การดูแลคนพิการยังทำได้ไม่เติมที่

(4) กระทรวงแรงงานโดยกรมพัฒนาผีมือแรงงานมีการดำเนินงานที่ดีหลายโครงการ เช่น

     4.1) โครงการส่งเสริมให้คนพิการฝึกอาชีพร่วมกับคนทั่วไป มีบทบาทสนับสนุนและส่งเสริมรับคนพิการมาฝึกอาชีพในสาขาที่เหมาะสมร่วมกับผู้ฝึกปกติ เพื่อให้คนพิการสามารถใช้ชีวิตร่วมกับคนปกติได้ โดยเปิดรับคนพิการฝึกร่วมกับปกติในสถาบันพัฒนาฝีมือแรงงานภาคทั้ง 12 ภาคและศูนย์พัฒนาฝีมือแรงงานจังหวัดทั้ง 64 จังหวัดทั่วประเทศ

    4.2) โครงการส่งเสริมการฝึกอาชีพสำหรับคนพิการแต่ละประเภท โดยจัดทำโครงการต้นแบบเพื่อพัฒนาศักยภาพคนพิการทางด้านอาชีพได้ฝึกอาชีพที่เหมาะสมกับความพิการในแต่ละประเภท

    4.3) โครงการส่งเสริมการแข่งขันฝีมือคนพิการแห่งชาติและนานาชาติ

โดยการแข่งขันฝีมือคนพิการแห่งชาติ จัดแล้ว 2 ครั้ง  และการแข่งขันฝีมือคนพิการนานาชาติ  ได้จัดส่งผู้พิการที่ชนะเลิศการแข่งขันฝีมือระดับชาติไปแข่งขันฝีมือคนพิการนานาชาติ ครั้งที่ 7 ที่ประเทศญี่ปุ่น จำนวน 13 สาขา ได้รับรางวัลเหรียญทอง 2 สาขา ได้แก่ งานปั้นดินเผา และการวาดภาพสีน้ำมัน  รางวัลเหรียญเงิน 2 สาขา ได้แก่ งานถักไหมพรม และผลิตภัณฑ์จากหวาย รางวัลเหรียญทองแดง 2 สาขา ได้แก่ การประกอบเครื่องคอมพิวเตอร์ และการประกอบวงจรอิเล็กทรอนิส์และการทดสอบ

**3**. **การดำเนินงานของสภาคนพิการทุกประเภท**    มีการดำเนินงานตามแผนพัฒนาคุณภาพชีวิตคนพิการแห่งชาติ ฉบับที่ 3 หลายโครงการ  จากการติดตาม และประเมินผลโครงการจัดอบรมอาสาสมัครคุณภาพชีวิตของคนพิการในชุมชนของสภาคนพิการทุกประเภทซึ่งจัดใน 23 จังหวัด พบว่าเป็นโครงการที่มีประโยชน์ เพราะบางอำเภอยังไม่มีอาสาสมัคร ทำให้มีอาสาสมัครแทรกซึมไปในชุมชน รวมทั้งทำให้ อบต. เข้ามามีบทบาทในการช่วยเหลือคนพิการมากขึ้น แต่บางพื้นที่ต้องพบกับปัญหาอุปสรรคที่ผู้เข้าร่วมอบรมน้อยกว่าเป้าหมายที่กำหนด  บางพื้นที่งบประมาณไม่เพียงพอ จึงขอรับการสนับสนุนงบประมาณเป็นการเพิ่มเติมจากองค์การปกครองส่วนท้องถิ่น แต่ไม่ได้รับการสนับสนุนเพราะองค์การปกครองส่วนท้องถิ่นไม่ได้ตั้งงบประมาณในการสนับสนุนกิจกรรมนี้ไว้ในแผนงบประมาณ

**4. แผนงานและงบประมาณขององค์การบริหารส่วนตำบล(อบต.) ด้านคนพิการ**จากการสำรวจแผนงานและการจัดสรรงบประมาณของ อบต. จำนวน115  แห่ง พบว่า อบต. ส่วนใหญ่ไม่ให้ความสำคัญกับการพัฒนาคุณภาพชีวิตคนพิการ แผนด้านคนพิการ  สัดส่วนงบประมาณที่จัดสรรไว้สำหรับคนพิการยังน้อยมาก กล่าวคือ ในปีงบประมาณ พ.ศ.2550 พบว่า  สัดส่วนของงบประมาณที่ตั้งไว้สำหรับคนพิการต่องบประมาณทั้งหมด(ไม่รวมงบประมาณด้านบุคลากร)ต่ำสุดเพียง 0.01 % และเมื่อคิดสัดส่วนงบประมาณโดยเฉลี่ย มีเพียง 6.02 %  ส่วนในปีงบประมาณ 2551 สัดส่วนงบประมาณที่ตั้งไว้น้อยที่สุดเท่ากับปีงบประมาณ 2550 คือ 0.01 % และสัดส่วนงบประมาณเฉลี่ยเพิ่มขึ้นเพียงเล็กน้อยคือ 6.86 %เมื่อจำแนกค่าเฉลี่ยงบประมาณและสัดส่วนของงบประมาณเพื่อการพัฒนาคนพิการตามขนาดของ อบต. พบว่า อบต.ทุกขนาดมีแนวโน้มเพิ่มจำนวนเงินงบประมาณให้แก่แผนงานด้านคนพิการเพิ่มขึ้น โดยอบต. ขนาดกลางมีสัดส่วนงบประมาณด้านคนพิการสูงกว่า อบต. ขนาดใหญ่ และขนาดเล็ก

ส่วนการดำเนินงานด้านคนพิการ พบว่า อบต. ส่วนใหญ่มีการการจ่ายเบี้ยยังชีพประจำเดือนให้กับคนพิการในพื้นที่รับผิดชอบเท่านั้น ซึ่งที่เป็นเช่นนี้เพราะผู้นำของ อบต. ขาดวิสัยทัศน์ บุคลากรของ อบต. ขาดความรู้ ความเข้าใจการจัดสวัสดิการให้กับคนพิการ

จากบทสรุปของการติดตามและประเมินผลแผนพัฒนาคุณภาพชีวิตคนพิการฉบับที่ 3 ดังกล่าวข้างต้น ผู้วิจัยมีข้อเสนอแนะต่อสภาที่ปรึกษาเศรษฐกิจและสังคมแห่งชาติให้ช่วยผลักดันสำนักงบประมาณ กระทรวงต่างๆ องค์กรคนพิการ และองค์การบริหารส่วนตำบล ดังต่อไปนี้

สภาที่ปรึกษาเศรษฐกิจและสังคมแห่งชาติควรให้ข้อเสนอแนะต่อสำนักงบประมาณในการจัดสรรงบประมาณในปีต่อไปโดยให้ความสำคัญกับยุทธศาสตร์ที่ 2 คือ ยุทธศาสตร์ด้านการส่งเสริม สนับสนุนความเข้มแข็งขององค์กรด้านคนพิการและเครือข่ายในการพัฒนาคุณภาพชีวิตคนพิการให้มากขึ้นเนื่องจากในการจัดสรรงบประมาณประจำปี 2550-2551 ยุทธศาสตร์นี้ได้รับการจัดสรรงบประมาณน้อยที่สุดเป็นเงินประมาณ 155 ล้านบาท หรือคิดเป็นร้อยละ 0.47 ของงบประมาณ การสนับสนุนความเข้มแข็งขององค์กรด้านคนพิการและเครือข่าย จะเป็นปัจจัยสำคัญที่ทำให้คุณภาพชีวิตของคนพิการดีขึ้น  นอกจากนี้ ควรให้ความสำคัญกับการจัดสรรงบประมาณให้กับยุทธศาสตร์ที่ 3 คือ การสร้างเสริมเจตคติที่ดีของคนพิการ ครอบครัว และสังคม ที่มีต่อความพิการ และคนพิการ  ในแนวทางที่ 2 คือ การส่งเสริมให้สตรีพิการมีโอกาสแสดงศักยภาพและมีส่วนร่วมในกิจกรรมทางสังคม และยุทธศาสตร์ 4 คือ การส่งเสริมการจัดสภาพแวดล้อมที่ปราศจากอุปสรรคต่อการมีส่วนร่วมของคนพิการในแนวทางที่ 4 คือการส่งเสริมสนับสนุนสถานศึกษาให้มีการจัดการเรียนการสอนด้านการออกแบบที่เป็นสากลและเป็นธรรมให้มากยิ่งขึ้น จึงจะทำให้การดำเนินงานในปีต่อๆ ไปตามแผนส่งเสริมคุณภาพชีวิตคนพิการฉบับที่ 3 มีความสมดุล และครอบคลุมทั้ง 4 ยุทธศาสตร์

อนึ่ง สำหรับการส่งเสริมให้สตรีพิการมีโอกาสแสดงศักยภาพและมีส่วนร่วมกิจกรรมทางสังคมอาจดำเนินการโดยการส่งเสริมให้คนพิการทั้งชายและหญิงมีส่วนร่วมมากขึ้นโดยภาพรวม  ขณะเดียวกัน ควรเน้นให้มีสัดส่วนของสตรีพิการเข้ามามีส่วนร่วมอย่างชัดเจนด้วย

ส่วนการจัดการเรียนการสอนด้านการออกแบบที่เป็นสากลและเป็นธรรมนั้น สำนักงบประมาณควรจัดสรรเงินให้มีการศึกษา วิจัย หรือลงทุนเรื่องเครื่องมือ อุปกรณ์ที่จะช่วยอำนวยความสะดวกให้คนพิการเรียนร่วมกับคนปรกติให้มากขึ้น เพื่อแก้ปัญหาอุปสรรคของคนพิการได้เข้าถึงความรู้ได้ในระดับที่ใกล้เคียงกับคนปรกติให้มากที่สุดเท่าที่เป็นไปได้

2. จากการติดตามและประเมินผลกรดำเนินงานของกระทรวงต่างๆ พบว่ามีเพียง 3 กระทรวงที่มีการดำเนินงานด้านคนพิการที่ชัดเจนคือ กระทรวงการพัฒนาสังคมและความมั่นคงของมนุษย์ กระทรวงศึกษาธิการ และกระทรวงสาธารณสุข ส่วนกระทรวงอื่นๆ ยังไม่ได้ให้ความสำคัญกับการพัฒนาคุณภาพชีวิตคนพิการเท่าที่ควร ได้แก่ กระทรวงมหาดไทย กระทรวงแรงงาน กระทรวงอุตสาหกรรมกระทรวงเทคโนโลยีสารสนเทศและการสื่อสาร กระทรวงการท่องเที่ยวและกีฬา กระทรวงวัฒนธรรม กระทรวงกลาโหม โดยเฉพาะอย่างยิ่ง กระทรวงเกษตรและสหกรณ์ ไม่พบว่ามีแผนงานด้านคนพิการ ดังนั้น สภาที่ปรึกษาเศรษฐกิจและสังคมแห่งชาติจึงควรเสนอแนะให้กระทรวงเหล่านี้จัดทำแผนงานและจัดสรรงบประมาณสำหรับการพัฒนาคุณภาพชีวิตคนพิการให้มากขึ้น เพราะการพัฒนาคุณภาพชีวิตคนพิการเป็นงานของทุกกระทรวง

3.  เพื่อสนับสนุนและส่งเสริมให้องค์กรของคนพิการมีความเข้มแข็ง มีความสามารถในการดำเนินงานด้านต่างๆ  ได้แก่  การจัดสวัสดิการให้กับสมาชิกขององค์กรคนพิการ การจัดกิจกรรมรณรงค์เพื่อสิทธิของคนพิการ การมีงบประมาณที่เพียงพอและมั่นคงในการดำเนินงาน ฯลฯ กรอปกับจะมีคนพิการเพิ่มขึ้นตามแนวโน้มของจำนวนประชากรที่จะมีมากขึ้นในอนาคต สภาที่ปรึกษาเศรษฐกิจและสังคมแห่งชาติจึงควรมีคณะทำงานด้านคุณภาพชีวิตคนพิการเป็นคณะทำงานถาวรอยู่ในสภาที่ปรึกษาฯ ในชุดต่อๆ ไป โดยให้มีบทบาท หน้าที่ในการติดตามสถานการณ์ของคนพิการ ประสานงานกับหน่วยงานต่างๆ ทั้งภาครัฐและภาคเอกชน ศึกษาระเบียบและกฎหมายที่เกี่ยวข้องกับคนพิการ รวมทั้งเสนอแนะให้มีการปรับปรุงระเบียบ และกฎหมายที่เป็นอุปสรรค เช่น กฎหมายเลือกตั้งที่ต้องมีการอำนวยความสะดวกให้คนพิการทุกประเภทสามารถใช้สิทธิเลือกตั้งของตนได้โดยปราศจากข้อจำกัด เป็นต้น ทั้งนี้ เพื่อส่งเสริมให้คนพิการสามารถพัฒนาตนเองได้อย่างเต็มศักยภาพ มีส่วนร่วมในการพัฒนาการเมือง เศรษฐกิจ สังคม  และคุณภาพชีวิตของคนพิการ

            4. เพื่อกระตุ้นให้องค์กรปกครองส่วนท้องถิ่นมีบทบาทในการพัฒนาคุณภาพชีวิตคนพิการให้มากยิ่งขึ้น สภาที่ปรึกษาเศรษฐกิจและสังคมแห่งชาติควรเสนอแนะต่อกรมส่งเสริมการปกครองส่วนท้องถิ่น ร่วมมือกับสถาบันวิชาการที่มีความเชี่ยวชาญด้านสวัสดิการสังคมจัดการอบรมให้ความรู้ด้านสวัสดิการสังคมสำหรับคนพิการให้กับบุคลากรขององค์กรปกครองส่วนท้องถิ่นทั่วประเทศ  เนื่องจากการดูแลคนพิการในระดับตำบลเป็นหน้าที่โดยตรงขององค์การปกครองส่วนท้องถิ่นทุกประเภทซึ่งได้รับการถ่ายโอนงานไปจากกระทรวงการพัฒนาสังคมและความมั่นคงของมนุษย์ และมีงบประมาณที่สามารถสนับสนุนคนพิการในพื้นที่ของตนได้  แต่ผู้นำ และบุคลากรขององค์การปกครองส่วนท้องถิ่นยังขาดความรู้ ความเข้าใจในการจัดสวัสดิการสำหรับคนพิการ

ที่มา <http://thaisocialwork.org/index.php?option=com_content&view=article&id=108:research-plan&catid=38:research>